DECIZIA COMISIEI
din 19 octombrie 2007
de modificare a Deciziei 2005/393/CE privind zonele cu acces reglementat pentru febra catarală ovină
[notificată cu numărul C(2007) 5054]
(Text cu relevanță pentru SEE)
(2007/688/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 8 alineatul (3),
întrucât:
(1)
Directiva 2000/75/CE stabilește reguli de control și măsuri de combatere a febrei catarale ovine în Comunitate, inclusiv crearea de zone de protecție și supraveghere, precum și interdicția ieșirii animalelor din aceste zone.
(2)
Decizia 2005/393/CE a Comisiei din 23 mai 2005 privind zonele de protecție și de supraveghere pentru febra catarală ovină și condițiile aplicabile circulației din sau prin aceste zone (2) prevede delimitarea zonelor geografice globale în care statele membre trebuie să instituie zone de protecție și de supraveghere („zone cu acces reglementat”) cu privire la febra catarală ovină.
(3)
Ca urmare a informării din luna iulie 2007 cu privire la izbucnirea focarelor de febră catarală ovină (serotipul 1) în sudul Spaniei, Spania a stabilit o zonă cu acces reglementat.
(4)
Ca urmare a unei cereri justificate din partea Spaniei, sunt necesare modificarea delimitării zonei E cu acces reglementat din anexa I la Decizia 2005/393/CEE, precum și crearea unei zone noi în care coexistă serotipurile 1 și 4.
(5)
Ca urmare a informării Comisiei de către Belgia, Germania, Franța și Țările de Jos, la jumătatea lunii august și la începutul lunii septembrie 2006, cu privire la izbucnirea focarelor de febră catarală ovină, aceasta a modificat în mai multe rânduri Decizia 2005/393/CE în ceea ce privește delimitarea zonelor cu acces reglementat în cauză.
(6)
Ținând seama de o cerere justificată prezentată de către Franța și Germania, este necesară modificarea delimitării zonelor cu acces reglementat în Franța și Germania.
(7)
Ca urmare a extinderii zonei cu acces reglementat din Germania, dată fiind izbucnirea recentă a focarelor în Bavaria și Schleswig-Holstein, este necesară delimitarea zonelor cu acces reglementat în Republica Cehă și Danemarca.
(8)
Decizia 2005/393/CE trebuie modificată în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2005/393/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 19 octombrie 2007.